ΓΡΑΠΤΗ ΕΡΩΤΗΣΗ E-1983/96 υποβολή: Hiltrud Breyer (V) προς την Επιτροπή (17 Ιουλίου 1996)

Θέμα: Καλλυντικά προϊόντα και ΣΕΒ

1. Υπάρχουν εγγυήσεις σε επίπεδο ΕΕ όσον αφορά τις πρώτες ύλες που χρησιμοποιούνται στα καλλυντικά;

2. Ποια αξία έχουν οι επίσημες συστάσεις; Σε ποιο βαθμό δεσμεύονται από αυτές οι κατασκευαστές καλλυντικών;

3. Σε ποια καλλυντικάχρησιμοποιείται βόειο λίπος;

4. Ποιες άλλες ουσίες από τα βοοειδή χρησιμοποιούνται κατά την παρασκευή καλλυντικών και για ποια προϊόντα;

5. Πόσο μεγάλος είναι ο κίνδυνος μολύνσεως σε περίπτωση επαφής με τραυματισμένη επιδερμίδα;

6. Λαμβάνονται τα ίδια μέτρα ασφαλείας στη Μεγάλη Βρετανία κατά τη χρησιμοποίηση πρώτων υλών που προέρχονται από βοοειδή όπως στη Γερμανία ή σε άλλα κράτη της ΕΕ; Υπάρχουν κατάλληλες εγγυήσεις εκ μέρους των κατασκευαστών καλλυντικών στη Μεγάλη Βρετανία;

7. Μπορεί να γίνει αντιληπτό από την αναφορά των πρώτων υλών στον κατάλαγο συστατικών, ποια τμήματα των βοοειδών χρησιμοποιούνται και από ποιες χώρες;

Απάντηση της κας Bonino εξ ονόματος της Επιτροπής (4 Οκτωβρίου 1996)

1. Η ασφάλεια των καλλυντικών προϊόντων και των συστατικών που τα συνθέτουν ρυθμίζεται στην Κοινότητα με την οδηγία του Συμβουλίου 76/768/ΕΟΚ ((ΕΕ αριθ. L 262 της 27.9.1976. )), τη λεγόμενη οδηγία «καλλυντικά», η οποία τροποποιήθηκε πολλές φορές. Η οδηγία αυτή θεσπίζει τις προϋποθέσεις υπό τις οποίες τα καλλυντικά προϊόντα μπορούν να διατεθούν στην αγορά με πλήρη ασφάλεια για τους καταναλωτές.

Η οδηγία του Συμβουλίου 93/35/ΕΟΚ ((ΕΕ αριθ. L 151 της 23.6.1993. )) που τροποποιεί για 6η φορά την οδηγία περί «καλλυντικών», ενίσχυσε τις εγγυήσεις όσον αφορά την ασφάλεια των καλλυντικών προϊόντων. Πράγματι, αυτή η οδηγία υποχρεώνει τους παραγωγούς ή εισαγωγείς καλλυντικών προϊόντων στην Κοινότητα να έχουν στη διάθεση των εθνικών αρχών, για σκοπούς ελέγχου, φάκελο που περιέχει πληροφορίες, κυρίως σχετικά με την ποιοτική και ποσοτική σύνθεση του προϊόντος, τις φυσικοχημικές και μικροβιολογικές προδιαγραφές των πρώτων υλικών και του τελικού προϊόντος, τα κριτήρια καθαρότητας και μικροβιολογικού ελέγχου των καλλυντικών προϊόντων, τη μέθοδο παρασκευής, την αξιολόγηση της ασφάλειας για την ανθρώπινη υγεία του τελικού προϊόντος.

2. Όσον αφορά τη σπογγώδη εγκεφαλοπάθεια των βοοειδών, στις αρχές της δεκαετίας του '90, η Παγκόσμια Οργάνωση Υγείας και διάφορες ενδιαφερόμενες εθνικές και κοινοτικές επιτροπές, μεταξύ των οποίων η επιστημονική επιτροπή σχετικά με τα καλλυντικά, συνέστησαν στους βιομηχανικούς παραγωγούς να χρησιμοποιούν συστατικά από βοοειδή που προέρχονται από χώρες που δεν έχουν πληγεί από τη σπογγώδη εγκεφαλοπάθεια βοοειδών. Από τότε η European Cosmetic toiletry and perfumery association (Colipa) επισημαίνει ότι ακολούθησε τις συστάσεις αυτές.

Για το λόγο αυτό τα προϊόντα που προέρχονται από ειδικά όργανα βοοειδών για την προμήθεια των παραγωγών πρέπει να συνοδεύονται από πιστοποιητικό προέλευσης. Επιπλέον, η Colipa επιβεβαίωσε ότι τα προϊόντα που προέρχονται από βοοειδή και είναι δυνατόν να παρουσιάσουν υψηλό κίνδυνο μόλυνσης, όπως ο εγκέφαλος, ο νωτιαίος μυελός και τα μάτια, δεν εχρησιμοποιούντο στην παρασκευή των καλλυντικών προϊόντων στην Κοινότητα.

Σε κοινοτικό επίπεδο, ελήφθησαν από την αρχή της ενδημίας κανονιστικά μέτρα κυρίως κτηνιατρικής φύσης. Τα μέτρα αυτά συμπληρώθηκαν προσφάτως με την απόφαση της Επιτροπής 96/239/ΕΚ της 27ης Μαρτίου 1996 ((ΕΕ αριθ. L 78 της 28.3.1996. )), σύμφωνα με την οποία απαγορεύεται στο Ηνωμένο Βασίλειο η αποστολή προϊόντων που προέρχονται από βοοειδή που εσφάγησαν στο Ηνωμένο Βασίλειο, με προορισμό ιατρική χρήση, χρήση σε καλλυντικά και φαρμακευτική χρήση.

Η απόφαση 96/362/ΕΚ ((ΕΕ αριθ. L 139 της 12.6.1996. )) της 11ης Ιουνίου 1996 ορίζει ότι το Ηνωμένο Βασίλειο δεν επιτρέπει την παραγωγή των προαναφερόμενων προϊόντων παρά μόνο σε ιδρύματα υπό επίσημο κτηνιατρικό έλεγχο που είναι αποδεδειγμένο ότι λειτουργούν υπό ενδεδειγμένες συνθήκες. Η διάταξη αυτή επισημαίνει ότι οι κανόνες που ορίστηκαν για τα προϊόντα που προέρχονται από το Ηνωμένο Βασίλειο εφαρμόζονται επίσης στην παραγωγή των προϊόντων αυτών για εθνική χρήση. Με την απόφαση αυτή η Επιτροπή επέτρεψε επίσης μερική άρση του εμπάρκο που αφορά κυρίως τη ζελατίνη και το λίπος, η οποία θα εφαρμοστεί σταδιακά στο μέτρο που θα τηρηθούν οι ειδικές αυστηρές προϋποθέσεις.

Από την πλευρά του, το Ηνωμένο Βασίλειο έλαβε επίσης σειρά μέτρων από το 1988, ένα από τα οποία είναι η καταστροφή επακριβώς καθορισμένων εντοσθίων βοοειδών.

3. - 4. Το λίπος χρησιμοποιείται κυρίως στην παρασκευή σαπουνιών. Μεταξύ των άλλων προϊόντων που προέρχονται από τα βοοειδή και ανήκουν στις ουσίες που συνθέτουν καλλυντικά προϊόντα, ορισμένα, όπως η ζελατίνη, προέρχονται από διάφορους ιστούς (οστά, δέρμα) και χρησιμοποιούνται σε διάφορα είδη προϊόντων (σαμπουάν, σαπούνια, προϊόντα για την περιποίηση των μαλλιών). Άλλα είναι προϊόντα που προέρχονται από ειδικά όργανα, όπως πλακούντας ή θύμος και είναι μέρος της σύνθεσης ενός πολύ περιορισμένου αριθμού προϊόντων.

Όσον αφορά τη χρησιμοποίηση προϊόντων που προέρχονται από βοοειδή στα καλλυντικά προϊόντα, είναι σημαντικό να προσδιοριστεί ότι:

- τα προϊόντα από βοοειδή δεν ενσωματώνονται χωρίς προηγούμενη επεξεργασία στα καλλυντικά προϊόντα, αλλά υποβάλλονται σε διάφορες χημικές επεξεργασίες 7

- το υλικό ζωικής προέλευσης δεν αντιπροσωπεύει, στις περισσότερες περιπτώσεις, παρά μόνο ένα μικρό ποσοστό της σύνθεσης του τελικού καλλυντικού προϊόντος.

5. Η Επιτροπή δε γνωρίζει άλλες μελέτες για την αξιολόγηση του κινδύνου μόλυνσης από τη χρησιμοποίηση καλλυντικών σε τραύματα στο δέρμα.

6. Οι παρασκευαστές του Ηνωμένου βασιλείου πρέπει να τηρούν την αντίστοιχη εθνική και κοινοτική νομοθεσία. Όπως έχει ήδη οριστεί, οι προβλεπόμενες στην απόφαση 96/362/ΕΚ διατάξεις αφορούν επίσης την παραγωγή των προϊόντων που αναφέρονται στην απόφαση, στο Ηνωμένο Βασίλειο.

7. Σύμφωνα με την ήδη αναφερθείσα έκτη τροποποίηση, ο κατάλογος των συστατικών που ενσωματώνονται στα καλλυντικά προϊόντα πρέπει να αναφέρεται στην ετικέτα. Για προϊόντα που προέρχονται από βοοειδή και αναφέρονται στον προσφάτως δημοσιευθέντα ((Απόφαση της Επιτροπής 96/335/ΕΚ της 8.5.1996 - ΕΕ αριθ. L 132 της 1.6.1996. )) κατάλογο των συστατικών που χρησιμοποιούνται στα καλλυντικά προϊόντα, θα προσδιορίζεται επακριβώς το όργανο από το οποίο προέρχονται, εφόσον πρόκειται για σαφώς καθορισμένο όργανο όπως ο σπλήν ή ο πλακούντας.